KOMISIJOS SPRENDIMAS
2009 m. gruodžio 22 d.
kuriuo atmetamas pagal Tarybos reglamento (EEB, Euratomas) Nr. 1553/89 10 straipsnį Austrijos pasiūlytas sprendimas dėl nuosavų PVM išteklių bazės kompensacijos apskaičiavimo, kurį lėmė teisės atskaityti PVM apribojimas pagal Tarybos direktyvos 2006/112/EB 176 straipsnį
(pranešta dokumentu Nr. C(2009) 10428)
(Tekstas autentiškas tik vokiečių kalba)
(2010/8/ES, Euratomas)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į Europos atominės energijos bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio (1), surinkimo priemonių, ypač į jo 10 straipsnio 2 dalį,
pasikonsultavusi su Nuosavų išteklių patariamuoju komitetu,
kadangi:
(1)
PVM išteklių bazės kompensacija grindžiama Reglamento (EEB, Euratomas) Nr. 1553/89 6 straipsnio 4 dalimi, kurioje numatyta, kad tuo atveju, jeigu valstybė narė, remdamasi 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos (2) 176 straipsniu, apriboja arba netaiko teisės atskaityti pirkimo PVM, nuosavų PVM išteklių bazę galima nustatyti taip, lyg teisė į atskaitą nebūtų apribota. Tai taikoma tik lengvųjų automobilių ir jų kuro, naudojamų darbo tikslais, pirkimui bei išlaidoms, susijusioms su tokių automobilių išperkamąja nuoma, nuoma, priežiūra ir remontu. Austrija pasiūlė daugiašalį sprendimo projektą dėl savo nuosavų PVM išteklių bazės kompensacijos, kuris apima šešių papildomų kategorijų metodą.
(2)
Pagal Reglamento (EEB, Euratomas) Nr. 1553/89 13 straipsnio 3 dalį Austrijos pasiūlytas sprendimas buvo išsamiai išnagrinėtas 2009 m. gruodžio 10 d. Nuosavų išteklių patariamojo komiteto posėdyje. Nagrinėjant sprendimą išryškėjo skirtingos Komiteto narių nuomonės dėl vienos papildomos sprendimo kategorijos. Ta papildoma kategorija susijusi su siūloma suderintos nuosavų PVM išteklių bazės kompensacijos asmeninio naudojimo komponento apskaičiavimo metodika. Sprendimo projektas, kuriuo atmetama ši Austrijos pateikto sprendimo papildoma kategorija, pateiktas Nuosavų išteklių patariamajam komitetui, kuris 2009 m. gruodžio 10 d. pateikė teigiamą nuomonę.
(3)
Kai apskaičiuojant asmeninį naudojimą nėra faktinių duomenų, galima taikyti alternatyvius metodus. Siekiant garantuoti, kad šie metodai padėtų vienodai apskaičiuoti kompensaciją, jie turi būti pagrįsti bendrai priimtinomis prielaidomis.
(4)
Austrija reikalauja, kad apmokestinamieji asmenys administruotų faktinius duomenis apie tarnybinių automobilių naudojimą asmeniniais tikslais. Tačiau kad būtų paprasta administruoti, Austrija pasiūlė sprendimą asmeniniam naudojimui apskaičiuoti, pasitelkiant bendrus statistinius duomenis kartu su nusidėvėjimo taisyklėmis, kurios skirtos nesuderintiems įmonių pajamų mokesčiams apskaičiuoti. Kadangi dėl pasiūlyto sprendimo asmeninio naudojimo elementas daug mažesnis negu kitų valstybių narių taikoma proporcija, sprendimas prieštarauja reikiamam vienodam kompensacijos apskaičiavimui. Todėl reikia atmesti Austrijos pasiūlytą sprendimą dėl verslo poreikiams įsigytų automobilių naudojimo asmeniniais tikslais proporcijos apskaičiavimo,
PRIĖMĖ ŠĮ SPRENDIMĄ:
1 straipsnis
Austrijos pasiūlytas sprendimas dėl įmonių įsigytų automobilių naudojimo asmeniniais tikslais proporcijos apskaičiavimo yra atmestas.
2 straipsnis
Šis sprendimas skirtas Austrijos Respublikai.
Priimta Briuselyje 2009 m. gruodžio 22 d.